
PATVIRTINTA 
Šiaulių miesto savivaldybės tarybos
2025 m. gruodžio 12 d. sprendimu Nr. T-589 
                                                                                          (Šiaulių miesto savivaldybės tarybos
                                                                            2026 m.         d. sprendimo Nr. T- redakcija)


ŠIAULIŲ MIESTO SAVIVALDYBĖS DAUGIABUČIŲ NAMŲ PATALPŲ PRITAIKYMO MINIMALIEMS PRIEDANGŲ REIKALAVIMAMS KONKURSO NUOSTATAI

I SKYRIUS
BENDROSIOS NUOSTATOS

1.	Šiaulių miesto savivaldybės daugiabučių namų patalpų pritaikymo minimaliems priedangų reikalavimams konkurso nuostatai (toliau – Nuostatai) reglamentuoja konkurso tikslus, vertinimo kriterijus, konkurso organizavimo tvarką, avanso skyrimą ir konkurso nugalėtojų išrinkimą.
2.	Šiaulių miesto savivaldybės daugiabučių namų patalpų pritaikymo minimaliems priedangų reikalavimams konkursą (toliau – konkursas) organizuoja Šiaulių miesto savivaldybės administracija (toliau – Savivaldybės administracija). Informacija apie konkursą skelbiama Šiaulių miesto savivaldybės interneto svetainėje (www.siauliai.lt) (toliau – Savivaldybės interneto svetainė).
3.	Konkurso tikslas – skatinti daugiabučių namų butų ir kitų patalpų savininkus savo daugiabučiuose namuose bendrojo naudojimo patalpas pritaikyti minimaliems priedangų reikalavimams. 
4.	Konkurso uždavinys – gerinti ir skatinti savivaldybės gyventojų parengtį ekstremaliosioms situacijoms.
5.	Nuostatuose vartojamos sąvokos:
5.1.	Daugiabučių namų patalpa (toliau – patalpa) – patalpa, kurioje sudarytos sąlygos gyventojams trumpą laiko tarpą išvengti gyvybei ar sveikatai pavojingų veiksnių oro pavojaus atveju, taip pat apsisaugoti nuo netiesioginio apšaudymo ir (ar) kitų kinetinių grėsmių karinės agresijos metu (atakų iš orlaivių, raketų, artilerijos ugnies sukeltų sprogimo smūgio bangų, skeveldrų, nuolaužų ar atsitiktinių kulkų).
5.2.	Kvietimas – Savivaldybės administracijos skelbimas, kuriame nurodoma patalpų pritaikymo minimaliems priedangų reikalavimams daugiabučiuose namuose konkurso paraiškų pateikimo sąlygos, terminai ir kita svarbi informacija.
5.3.	Paraiška – pareiškėjo užpildyta Šiaulių miesto savivaldybės daugiabučių namų patalpų pritaikymo minimaliems priedangų reikalavimams konkurso paraiška (Nuostatų 1 priedas), pateikta Savivaldybės administracijai kvietime teikti paraiškas nurodyta tvarka ir terminais. 
5.4.	Pareiškėjas (konkurso dalyvis) – daugiabučio namo butų ir kitų patalpų savininkų bendrija, jungtinės veiklos sutartimi įgaliotas asmuo, daugiabučio namo administratorius.
5.5.	Vertinimo anketos forma – Šiaulių miesto savivaldybės daugiabučių namų patalpų pritaikymo minimaliems priedangų reikalavimams konkurso vertinimo anketos forma (Nuostatų 2 priedas).
5.6. Avansas – pareiškėjui, planuojančiam įgyvendinti Nuostatų 17 punkte nurodytus kriterijus ir teikti paraišką konkursui, iš savivaldybės biudžeto lėšų iš anksto išmokama lėšų dalis, skirta šiems kriterijams įgyvendinti. Avanso dydis negali viršyti 30 procentų pareiškėjo pateiktose sąmatose nurodytos tinkamų finansuoti kriterijų vertės ir negali būti didesnis už pagal preliminarų vertinimą apskaičiuotą galimą finansavimo sumą.
6.	Kitos Nuostatuose vartojamos sąvokos suprantamos taip, kaip jos apibrėžtos Lietuvos Respublikos krizių valdymo ir civilinės saugos įstatyme, Lietuvos Respublikos statybos įstatyme ir kituose Lietuvos Respublikos teisės aktuose. 
7.	Pareiškėjai laikomi tinkamais dalyvauti konkurse: 
7.1. jei paraiškos pateikimo dieną teisės aktų nustatyta tvarka yra registruoti (veikiantys) ne trumpiau kaip vienus metus;
7.2. jei paraiškos pateikimo dieną daugiabučio namų patalpa yra įtraukta į Šiaulių miesto savivaldybės parinktų priedangų ir jų poreikio sąrašą, paženklinta ir, esant poreikiui, prieinama visuomenei (neapsiribojant namo gyventojais).
8.	Pareiškėjas konkurse gali dalyvauti pakartotinai pagal kriterijus, už kuriuos finansavimo nėra gavęs. 
9. Pareiškėjas, kurio atstovaujamo daugiabučio namo patalpa yra įtraukta į Šiaulių miesto savivaldybės parinktų priedangų ir jų poreikio sąrašą, prieš teikdamas paraišką gali:
9.1. kreiptis į Savivaldybės administraciją dėl atliekų iš daugiabučio namo rūsio patalpų (įskaitant ir gyventojų sandėliukus) išvežimo savivaldybės biudžeto lėšomis. Pareiškėjas įsipareigoja, kad po pritaikymo bendrojo naudojimo patalpos bus švarios, be pašalinių daiktų, kurie trukdytų gyventojams patekti į patalpą ar būti joje ir keltų pavojų gyventojų sveikatai ar gyvybei, išskyrus būtiniausias priemones trumpalaikei apsaugai;
9.2. įvertinęs priedangos patalpose esančių pastato šildymo ir karšto vandens sistemų vamzdynų pertvarkymo poreikį, kreiptis į Savivaldybės daugiabučių namų patalpų pritaikymo minimaliems priedangų reikalavimams konkurso paraiškų vertinimo darbo grupę, kuri savo reglamente nustatyta tvarka atlikusi faktinę patalpos apžiūrą, raštu patvirtina, kad priedangos patalpose esantys šildymo ir karšto vandens sistemų vamzdynai reikšmingai mažina priedangai tinkamą naudoti plotą, kelia pavojų asmenų saugumui ir (ar) trukdo naudoti patalpas priedangos funkcijai. Ši nuostata taikoma tik priedangos patalpose esančiai šildymo ir karšto vandens sistemų vamzdynų daliai. Šildymo ir karšto vandens sistemų vamzdynų pertvarkymo darbai, atitinkantys šiame punkte nustatytus reikalavimus, turi būti atliekami pagal pareiškėjo pateiktą, atitinkamos kvalifikacijos projektuotojo parengtą, su Šiaulių miesto savivaldybe ir AB „Šiaulių energija“ suderintą šildymo ir karšto vandens vamzdynų pertvarkymo projektą (aprašą). Reikalavimus ir apimtis atitinkančius šildymo ir karšto vandens vamzdynų pertvarkymo darbus neatlygintinai atlieka AB „Šiaulių energija“; 
9.3. pareiškėjas, planuojantis įgyvendinti Nuostatų 17 punkte nurodytus kriterijus ir pageidaujantis gauti avansą, gali kreiptis į Savivaldybės administraciją dėl avanso skyrimo Nuostatų IV skyriuje nustatyta tvarka. Prašymas skirti avansą teikiamas tik priėmus daugiabučio namo savininkų sprendimą dėl patalpų pritaikymo minimaliems priedangų reikalavimams ir pateikus Nuostatuose nustatytus dokumentus.

II SKYRIUS
KONKURSO ORGANIZAVIMAS IR PARAIŠKŲ VERTINIMAS

10.	Konkurso dalyvis pateikia užpildytą Šiaulių miesto savivaldybės daugiabučių namų patalpų pritaikymo minimaliems priedangų reikalavimams konkurso paraišką, parengtą pagal Nuostatų 1 priede pateiktą formą. 
11.	Pareiškėjas kartu su paraiška pateikia: 
11.1.	daugiabučių namų savininkų susirinkimo protokolą, kuriame priimtas sprendimas dėl patalpų pritaikymo minimaliems priedangų reikalavimams ir užfiksuotas daugiabučių namų savininkų supažindinimas su kvietime nurodyta informacija:
11.1.1. patalpa, pritaikyta minimaliems priedangų reikalavimams, turi likti įtraukta į Šiaulių miesto savivaldybės parinktų priedangų ir jų poreikio sąrašą ir paženklinta ne mažiau kaip 5 metams po pritaikymo;
11.1.2. daugiabučių namų savininkai įsipareigoja patalpą, pritaikytą minimaliems priedangų reikalavimams, išlaikyti ne mažiau kaip 5 metus po finansavimo gavimo;
11.1.3. daugiabučių namų savininkai įsipareigoja sudaryti galimybę konkurso organizatoriams atlikti faktinę bendrojo naudojimo patalpos apžiūrą konkurso metu ir 5 metų laikotarpiu po jo;
11.2. prekių, paslaugų įsigijimą ir (ar) kitų darbų atlikimą pagrindžiančius dokumentus (įskaitant projektavimo dokumentaciją, jei šios paslaugos buvo atliekamos); 
11.3.	kadastrinės bylos fragmentą su pažymėta patalpa, kuri pritaikyta minimaliems priedangų reikalavimams;
11.4.	pritaikytos patalpos nuotraukas, kuriose aiškiai matyti įgyvendinti minimalūs priedangų reikalavimai.
12.	Konkurso dalyvių paraiškos kartu su Nuostatų 11 punkte nurodytais dokumentais pateikiamos iki einamųjų metų rugsėjo 30 d. Paraišką pateikti galima šiais būdais:
12.1. Šiaulių miesto savivaldybės priimamajame adresu: Vasario 16-osios g. 62, LT-76295 Šiauliai;
12.2. siųsti el. paštu rastine@siauliai.lt; 
12.3. siųsti paštu Šiaulių miesto savivaldybės administracijai (Šiaulių miesto savivaldybės daugiabučių namų patalpų pritaikymo minimaliems priedangų reikalavimams konkursui) adresu: Vasario 16-osios g. 62, LT-76295 Šiauliai.
13.	Paraiškų administracinį ir faktinį vertinimą atlieka sudaroma Šiaulių miesto savivaldybės daugiabučių namų patalpų pritaikymo minimaliems priedangų reikalavimams konkurso paraiškų vertinimo darbo grupė (toliau – Darbo grupė). Darbo grupės darbas organizuojamas vadovaujantis Šiaulių miesto savivaldybės daugiabučių namų patalpų pritaikymo minimaliems priedangų reikalavimams konkurso vertinimo darbo grupės darbo reglamentu (toliau – Darbo reglamentas). Darbo grupės sudėtis ir jos Darbo reglamentas tvirtinami Savivaldybės mero potvarkiu. 
14.	Atlikus administracinį paraiškų vertinimą, Darbo grupės sekretorius susisiekia su pareiškėju ir suderina faktinės apžiūros laiką. Faktinę apžiūrą atlieka Darbo grupė Darbo reglamente nustatyta tvarka.
15.	Paraiška turi būti pateikta iki Nuostatų 12 punkte nurodytos datos. Paraiškos, pateiktos pasibaigus paraiškos pateikimo terminui, nepriimamos. 
16.	Konkursui pateikti dokumentai pareiškėjams negrąžinami.

III SKYRIUS
VERTINIMO KRITERIJAI

17.	Konkurse dalyvaujančių pareiškėjų patalpų pritaikymas minimaliems priedangų reikalavimams vertinamas pagal šiuos kriterijus:
17.1.	įėjimo į priedangą ir iš jos išėjimo pritaikymas riboto judumo asmenims (sulankstomi mobilieji pandusai arba teleskopiniai pandusai) (7 balai);
17.2.	papildomo (antrojo arba trečiojo) avarinių išėjimų iš priedangos įrengimas (40 balų);
17.3. vėdinimo sistemos (mechaninės arba natūralios) įrengimas ar sutvarkymas (15 balų);
17.4.	langų apsauga skydais nuo stiklo šukių (apsauginių skydų langams įrengimas apsaugos nuo smūgio bangos ir (ar) nuo stiklo šukių tikslais ar langų ertmių užmūrijimas, taip pat kitų apsaugos nuo stiklo šukių priemonių, tokių kaip žaliuzės ir (ar) plėvelė, įrengimas) (5 balai); 
17.5.	rezervinis elektros šaltinis (generatorius), įskaitant jo montavimo ir prijungimo darbus (įskaitant elektros instaliaciją generatoriui įjungti) (25 balai);
17.6.	pirmosios medicinos pagalbos rinkiniai (2 balai);
17.7.	pagalbos priemonės, reikalingos nelaimės atveju (žibintuvėlis, gesintuvas (ne mažiau kaip 5 kg), laužtuvas, sulankstomas kastuvas) (3 balai);
17.8.	patalpose pastatytos kėdės arba suolai (3 balai); 
17.9. priedangos patalpose esančių pastato šildymo sistemos vamzdynų pertvarkymo projektavimo dokumentacijos parengimas, kai Darbo grupė raštu patvirtina, kad esantys šildymo ir karšto vandens sistemų vamzdynai reikšmingai mažina priedangai tinkamą naudoti plotą, kelia pavojų asmenų saugumui ir (ar) trukdo naudoti patalpas priedangos funkcijai. Finansavimas skiriamas tik projektavimo dokumentacijai dėl priedangos patalpose esančios šildymo ir karšto vandens sistemos dalies pertvarkymo (25 balai); 
17.10. nuotolinio patekimo į priedangą sistemos (telefonspynės, elektroninės durų atrakinimo sistemos ar kitos analogiškos priemonės) įrengimas, užtikrinantis operatyvų patekimą į priedangą ekstremaliosios situacijos ar oro pavojaus metu (5 balai).
18. Paraiškų vertinimas atliekamas tik tuomet, jei pareiškėjas įgyvendina ne mažiau kaip 3 Nuostatų 17 punkte nurodytus minimalius priedangų pritaikymo reikalavimus. 
19. Bendrojo naudojimo patalpa pritaikoma minimaliems priedangų reikalavimams.
20. Darbo grupės nariai paraiškas vertina pagal Nuostatuose nurodytus kriterijus, užpildydami Šiaulių miesto savivaldybės daugiabučių namų patalpų pritaikymo minimaliems priedangų reikalavimams konkurso vertinimo anketos formą (Nuostatų 2 priedas). Bendra pareiškėjui skiriamų balų suma negali viršyti 100 balų. Jeigu pagal atskirus kriterijus apskaičiuota balų suma viršija 100 balų, galutiniu paraiškos įvertinimu laikoma 100 balų. Jeigu pareiškėjui buvo išmokėtas avansas, galutinė mokėtina finansavimo suma mažinama išmokėto avanso suma.

IV SKYRIUS
AVANSO SKYRIMAS

21. Pareiškėjui, planuojančiam įgyvendinti Nuostatų 17 punkte nurodytus kriterijus ir teikti paraišką konkursui, gali būti skiriamas avansas:
21.1. Avanso dydis sudaro iki 30 procentų pareiškėjo pateiktose sąmatose ir (ar) komerciniuose pasiūlymuose nurodytos tinkamų finansuoti kriterijų vertės, tačiau negali viršyti pagal preliminarų vertinimą apskaičiuotos galimos finansavimo sumos.
21.2. Apskaičiuojant avanso dydį, tinkamomis laikomos tik tos planuojamos išlaidos, kurios tiesiogiai susijusios su Nuostatų 17 punkte nurodytų kriterijų įgyvendinimu.
21.3. Avansas skiriamas Savivaldybės mero potvarkiu, atsižvelgiant į Darbo grupės siūlymą ir einamaisiais metais konkursui skirtas savivaldybės biudžeto lėšas.
21.4. Jeigu prašymuose skirti avansą nurodytų lėšų poreikis viršija einamaisiais metais numatytas savivaldybės biudžeto lėšas, prioritetas teikiamas pareiškėjams, kurių planuojami kriterijai pagal preliminarų vertinimą surenka daugiau balų. Vienodą preliminarų balų skaičių surinkusių prašymų pirmumas nustatomas pagal prašymo skirti avansą pateikimo datą ir laiką.
21.5. Avansas pareiškėjui pervedamas į prašyme skirti avansą nurodytą sąskaitą per 10 kalendorinių dienų nuo Savivaldybės mero potvarkio dėl avanso skyrimo priėmimo dienos.
21.6. Pareiškėjas, gavęs avansą, privalo panaudoti avanso lėšas tik prašyme skirti avansą nurodytoms ir Darbo grupės preliminariai įvertintiems kriterijams įgyvendinti ir pateikti dokumentus, pagrindžiančius avanso lėšų panaudojimą pagal paskirtį.
22. Pareiškėjas privalo grąžinti avansą arba jo dalį į Savivaldybės administracijos nurodytą sąskaitą per 20 darbo dienų nuo Savivaldybės administracijos rašytinio reikalavimo gavimo dienos, jeigu:
22.1. avanso lėšos panaudotos ne pagal paskirtį;
22.2. pareiškėjas iki Nuostatų 12 punkte nustatyto termino nepateikia paraiškos konkursui;
22.3. pareiškėjas nepateikia dokumentų, pagrindžiančių avanso lėšų panaudojimą;
22.4. faktiškai patirtos tinkamos finansuoti išlaidos yra mažesnės už išlaidas, pagal kurias apskaičiuotas avansas;
22.5. atlikus galutinį paraiškos vertinimą nustatoma, kad pareiškėjui priklausanti finansavimo suma yra mažesnė už išmokėtą avansą;
22.6. nustatoma, kad pareiškėjas pateikė neteisingus duomenis ar dokumentus, turėjusius įtakos avanso skyrimui ar jo dydžiui.
23. Avanso lėšų panaudojimo kontrolę atlieka Darbo grupė pagal kompetenciją. Pareiškėjas privalo sudaryti sąlygas patikrinti, kaip panaudotos avanso lėšos ir kaip įgyvendinti finansuoti kriterijai.

V SKYRIUS
KONKURSO FINANSAVIMAS

24. Konkurso nugalėtojams finansavimas skiriamas iš savivaldybės biudžeto lėšų. Skiriama lėšų suma vienam nugalėtojui priklauso nuo galutinio surinktų balų skaičiaus ir yra ne didesnė nei 10 000 Eur (1 balo vertė 100 Eur). Jeigu pagal vertinimo kriterijus apskaičiuota balų suma viršija 100 balų, finansavimo dydžiui apskaičiuoti taikoma ne didesnė kaip 100 balų suma. Finansavimo suma negali viršyti pareiškėjo faktiškai patirtų ir tinkamomis finansuoti pripažintų išlaidų sumos, nepriklausomai nuo pareiškėjo surinktų vertinimo balų skaičiaus.
25. Darbo grupė iki einamųjų metų spalio 25 d. sudaro konkurso nugalėtojų sąrašą, kuris, atsižvelgiant į einamaisiais metais skirtas savivaldybės biudžeto lėšas, patvirtinamas Savivaldybės mero potvarkiu. Konkurso nugalėtojų sąraše nurodomi daugiabučių namų patalpų adresai, pareiškėjų pavadinimai, bendra skiriama lėšų suma, išmokėto avanso suma, jeigu avansas buvo skirtas, ir likusi mokėtina suma.
26. Jeigu lėšų poreikis didesnis, nei numatyta biudžete, prioritetas teikiamas daugiau balų surinkusiai paraiškai. Vienodą balų skaičių surinkusių paraiškų pirmumas nustatomas pagal paraiškos pateikimo datą. 
27. Piniginės lėšos konkurso nugalėtojams per 30 kalendorinių dienų nuo Savivaldybės mero potvarkio priėmimo dienos pervedamos į paraiškoje nurodytą sąskaitą.
28. Konkurso nugalėtojai paskelbiami Savivaldybės interneto svetainėje.

VI SKYRIUS
BAIGIAMOSIOS NUOSTATOS

29. Asmens duomenys tvarkomi vadovaujantis 2016 m. balandžio 27 d. Europos Parlamento ir Tarybos reglamento (ES) 2016/679 dėl fizinių asmenų apsaugos tvarkant asmens duomenis ir dėl laisvo tokių duomenų judėjimo ir kuriuo panaikinama Direktyva 95/46/EB (Bendrasis duomenų apsaugos reglamentas), Lietuvos Respublikos asmens duomenų teisinės apsaugos įstatymo ir kitų teisės aktų, reglamentuojančių asmens duomenų apsaugą, nuostatais.
30.	Nuostatai keičiami, pripažįstami netekusiais galios Šiaulių miesto savivaldybės tarybos sprendimu. 

